Shiraz ni mji mkubwa na muhimu nchini Uajemi (Iran). Ni jiji lenye watu milioni 1.4 hivi na mji mkuu wa eneo la Farsi. Jina la Shiraz linaonekana tayari kwenye vigae vya mwandiko wa kikabari vilivyokutwa katika maghofu ya Persepolis. Wakati wa uvamizi wa Waarabu Waislamu mnamo mwaka 650 BK mji ilikuwa kitovu cha Uajemi kusini. Mnamo mwaka 1000 Shiraz ilikuwa mji mkuu wa nasaba ya Wabuya waliotawala sehemu kubwa za Iran na Irak pamoja na pwani ya Ghuba ya Uajemi (Persian Gulf). Katika kipindi hiki iko pia asili ya masimulizi kuhusu "Washirazi" waliosemekana kutoka "Shiraz" na kukimbilia pwani ya Afrika ya Mashariki.